Nóg Ramaphosa nóg Mkhize dalk president in 2024‘n ANC-ondersteuner tydens die party se 54ste nasionale verkiesingskonferensie in 2017 (Foto: AFP /MUJAHID SAFODIEN) Die ANC se verkiesingskonferensie is nou sterk op dreef en afgevaardigdes sal Sondag stem of hulle dr. Zweli Mkhize of pres. Cyril Ramaphosa as leier van die party wil hê. ŉ Peiling deur Ipsos, ŉ internasionale navorsingsmaatskappy, wys egter dit is nie altemit dat een van hierdie kandidate ná die volgende algemene verkiesing as president van die land sal dien nie. Luidens die peiling, wat in Oktober en November onder 3 500 Suid-Afrikaners ouer as 18 jaar gedoen is, is 69% van stemgeregtigde Suid-Afrikaners geregistreer om te stem. Altesaam 45% van dié groep sê hulle beplan om in die volgende nasionale verkiesing vir die ANC te stem. Dit is vier persentasiepunte meer as die uitslae van ŉ soortgelyke peiling in Augustus vanjaar, wat gewys het 42% van kiesers beplan om vir die ANC te stem. Dit is egter steeds laer as die 47% van Suid-Afrikaners wat in 2017 vir die ANC sou stem, die jaar waarin Ramaphosa as die ANC se nuwe president aangewys is. “Hieruit is dit duidelik dat die ANC steeds verreweg die grootste politieke party in die land sal wees, ná afloop van die 2024-verkiesing. Hulle sal egter waarskynlik nie ŉ volslae meerderheid stemme kan verwerf nie,” sê Mari Harris, direkteur van Ipsos Suid-Afrika. Sou die party nie ŉ volslae meerderheid behaal nie, sal ŉ koalisieregering aan die orde van die dag wees. Volgens Ipsos se mees onlangse peiling sal altesaam 16% van kiesers na verwagting vir die DA stem en 13% vir die EFF, sou die verkiesing nou plaasvind. Die vierde grootste party, die IFP, sou 4% van die stemme gekry het. Só lyk die steun tans vir Suid-Afrika se vier grootste partye. (Grafika: Ipsos) Harris sê hoewel sommige van die deelnemers aangedui het hulle is nog van plan om te registreer, het 45% van stemgeregtigde Suid-Afrikaners aangedui daar is nie tans ŉ politieke party wat hulle sienings verteenwoordig nie. Altesaam 43% van Suid-Afrikaners ouer as 18 jaar het boonop aangedui hulle stel nie belang in politiek óf die verkiesing nie. Dit wil voorkom of die gebeure by Eskom die ANC dalk duur te staan gaan kom. Luidens die peiling dink tweederdes van stemgeregtigdes (65%) dat onstuimighede in Eskom se bestuur, asook voortdurende beurtkrag, ŉ negatiewe uitwerking op die ANC se steun in die volgende nasionale verkiesing kan hê. Amper die helfte (50%) het boonop aangedui hulle sal dit oorweeg om nie in die toekoms te stem nie, weens voortdurende beurtkrag. Steun aan politieke leiers Ipsos het ook gekyk na die gewildheid van die onderskeie leiers binne die ANC onder gewone Suid-Afrikaners. Hieruit is dit duidelik dat Cyril Ramaphosa tans die gewildste ANC-leier onder geregistreerde kiesers is, met ŉ algehele punt van 6,8 uit 10 wat aan hom toegeken is. Gwede Mantashe en David Mabuza het albei 4,5 uit 10 behaal en Paul Mashantile 4,4. Só lyk die gewildheid van die ANC se huidige leiers onder kiesers. (Grafika: Ipsos) Zweli Mkhize en Ace Magashule, albei toonaangewende lede van die radikale ekonomiese transformasie-faksie binne die ANC, het onderskeidelik 4,6 en 3,9 uit 10 behaal. “Maar dit maak nie saak wat die uitkoms van die verkiesing by Nasrec is nie, Suid-Afrikaners is moedeloos oor die politieke situasie in die land,” sê Harris. Die peiling wys dat net 14% meen die land beweeg tans in die regte rigting. Wat ondersteuners van die ANC betref, dink net 20% dat die land in die regte rigting beweeg.